फिर हुई लीक ओटी, हथेली और कलाई पर लिखकर लाए छात्र, 99 नकल प्रकरण बने
पेपर नहीं दे पाए छात्रों ने कलेक्टर से की शिकायत, हुआ कुछ भी नहीं
भास्कर संवाददाता | मुरैना
हायर सेकंडरी अंग्रेजी विषय के पेपर में मंगलवार को फिर नकल चली। पॉलीटेक्निक परीक्षा केंद्र के बाहर पेपर शुरू होने से पहले ही ओटी पहुंच गई। इसलिए छात्र अपने हथेलियों व कलाई पर ओटी के आंसर लिखकर लाए। चूंकि परीक्षा केंद्र के बाहर अफरा-तफरी का माहौल था इसलिए पुलिस ने लाठी मारकर उन्हें खदेड़ दिया। इसी भागदौड़ में 20-25 छात्र परीक्षा शुरू होने के पांच मिनट बाद सेंटर पर पहुंचे तो उन्हें अंदर नहीं घुसने दिया। इससे गुस्साए छात्रों ने कलेक्टर विनोद शर्मा की कार को घेर लिया। लेकिन उन्हें अंदर नहीं घुसने दिया गया। वहीं आज पिछले पेपर के मुकाबले दोगुने नकलची 99 पकड़े गए, जिनके विरुद्ध केस बनाया गया।
मंगलवार को इंटर के अंग्रेजी विषय की परीक्षा शुरू होने से पहले परीक्षा केन्द्रों के बाहर ओटी के नंबर लिखने का सिलसिला शुरू हुआ तो परीक्षार्थियों की भीड़ जमा हो गई। पॉलिटेक्निक परीक्षा केन्द्र पर ऑर्व्जर के रूप में पहुंचे एसडीएम सबलगढ़ प्रियंक मिश्र ने राजस्व व पुलिस अधिकारियों को निर्देश दिए कि कैम्पस में छात्रों समूह के रूप में ओटी लिख रहे हैं उन्हें वहां से हटाया जाए। आदेश पालन में पुलिस ने डंडा चलाया तो परीक्षार्थी भागते नजर आए। सुबह आठ बजे के बाद पेपर देने आए परीक्षार्थियों को गेट पर खड़े पर्यवेक्षकों ने अंदर जाने से रोक दिया।
ओटी लिखने वालों को कैंपस से पुलिस ने खदेड़ा
ऑन ड्यूटी पुलिस कर्मचारियों ने ऐसे परीक्षार्थियों को कैम्पस से बाहर खदेड़ा तो उन्होंने कुछ देर बाद पॉलिटेक्निक के अंदर से निकले कलेक्टर विनोद शर्मा की कार को घेर लिया। और परीक्षा में प्रवेश दिलाने की गुहार की। कलेक्टर ने छात्रों की बात को सुनने के बाद कहा कि बोर्ड के स्पष्ट निर्देश हैं कि आठ बजे के बाद आने वाले किसी परीक्षार्थी को परीक्षा केन्द्र में प्रवेश नहीं दिया जाए। ऐसा कहकर कलेक्टर आगे बढ़ गए।
पहले चित्र में पॉलीटेक्निक परीक्षा केन्द्र के बाहर मोबाईल से ओटी लिखता एक युवक। दूसरे चित्र में परीक्षा केन्द्र के बाहर पुलिस द्वारा खदेड़े जाने के बाद भागते हुए परीक्षार्थी। फोटो-ओपी गोले
लीक हो रही ओटी, छात्रों के हाथ धुलवाए
बोर्ड परीक्षा शुरू होने से लेकर अब वाट्सअप पर इंटर व हाईस्कूल विषयों के वस्तुनिष्ठ प्रश्नों के उत्तर अंक प्रसारित कर दिए जाते हैं। परीक्षार्थी उन अंकों को अपने शरीर,वस्त्र या पैड पर लिखकर परीक्षा कक्ष में ले जाते हैं। ओटी किस परीक्षा केन्द्र से लीक हो रही है इसकी पड़ताल प्रशासन ने सात दिन बाद तक नहीं की है। परीक्षा केन्द्र पर चेकिंग के दौरान जिन परीक्षार्थियों के हाथ की कलाई या हथेली पर ओटी के नंबर लिखे पाए गए उसको पुलिस कर्मचारियों ने पानी से धुलवाया। पुलिस ने राहुल शर्मा नामक युवक को हिरासत में लिया जिसके वाट्सअप में अंग्रेजी विषय के प्रश्न लिखे थे। इसके अलावा आठ से 10 युवकों को नकल में लिप्त मानते हुए पुलिस उन्हें पकड़कर थाने ले गई।
99 के खिलाफ नकल प्रकरण दर्ज
बोर्ड परीक्षा में कथित सख्ती के बाद भी मंगलवार को उड़नदस्तों इंटर के 99 परीक्षार्थियों को नकल करते रंगेहाथ पकड़ा। सर्वाधिक 70 परीक्षार्थी मुरैना ब्लाक में पकड़े गए। 19 परीक्षार्थियों का रजिस्ट्रीकेशन अंबाह में किया गया है।पांच जौरा में व दो परीक्षार्थी पोरसा में पकड़े गए हैं। यह आंकड़ा छह मार्च की परीक्षा से डेढ़ गुना अधिक है।
नकल पकड़ने की कार्रवाई जिले के 23 परीक्षा केन्द्रों पर की गई। खास बात यह है कि परीक्षा कक्षों में ऑन ड्यूटी पर्यवेक्षक नकल पकड़ने में रुचि नहीं ले रहे हैं। सिर्फ निरीक्षण अधिकारी ही नकल पकड़ते हैं।
मंगलवार को इंटर के अंग्रेजी विषय की परीक्षा देने 1254 परीक्षार्थी नहीं आए। उनकी गैरहाजिरी अंकित की गई है। इस प्रकार 25860 परीक्षार्थियों ने ही इम्तहान दिया। जबकि परीक्षा में शामिल होने के लिए 27114 छात्र-छात्राओं ने परीक्षा आवेदन प्रस्तुत किए हैं।
पॉलीटेक्निक में छात्रों को टेंट लगाकर टाट-पट्टी पर देनी पड़ी परीक्षा
कई केंद्रों पर वीडियोग्राफी नहीं
बोर्ड के निर्देश हैं कि अंग्रेजी, गणित, विज्ञान विषयों की परीक्षा के दौरान नकल पर अंकुश के लिए सभी अतिसंवेदनशील व संवेदनशील परीक्षा केन्द्रों पर मंगलवार को वीडियोग्राफी नहीं करायी गई। जबकि इसके लिए दुर्गेश एजेंसी मुरैना को ठेका दिया गया है। लेकिन नतीजा कुछ भी नहीं आ रहे हैं।
मनाही के बाद भी तान दिया टेंट
माध्यमिक शिक्षा मंडल की मनाही के बाद भी बानमोर के परीक्षार्थियों के लिए आईटीआई परीक्षा केन्द्र पर मंगलवार को टेंट लगा दिया गया। परीक्षार्थियों ने टेंट में टाट-पट़्टी पर बैठकर परीक्षा दी। बोर्ड ने टाट-पट्टियों के उपयोग पर भी प्रतिबंध लगाया है लेकिन स्थानीय प्रशासन इसके प्रति गंभीर नहीं है।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva